חוק להגדלת שיעור ההשתתפות בכוח העבודה ולצמצום פערים חברתיים (מענק עבודה) (תיקון מס' 15 - הוראת שעה - נגיף הקורונה החדש), התשפ"א-2020
הצעת חוק ממשלתית, הכנסת ה-23
פורסם: ספר החוקים, חוברת 2861, עמ' 46, 2020-09-30T00:00:00+03:00
חוק  להגדלת שיעור ההשתתפות בכוח העבודה ולצמצום פערים חברתיים (מענק עבודה), התשס"ח-2007 קובע הוראות המעניקות מענק לשכירים ולעצמאים בעלי שכר עד גובה מסוים, בתנאים הקבועים בחוק, על מנת לעודד אנשים להצטרף למעגל העבודה. חוק זה קובע תוספת למענק לעובד ולעצמאי בעד עבודה בחודשים אפריל עד דצמבר בשנת המס 2020, העומדת על 62% מסכום המענק לו היה זכאי השכיר או העצמאי, ובלבד שסכום התוספת הכולל שישולם כאמור לא יפחת מ-1,000 שקלים חדשים. לעובד שהיה זכאי למענק בעד עבודתו בשנת המס 2019 ישולם בכל חודש באותה שנת מס שבעדו היה זכאי לסכום נוסף של 25% ולא פחות מ-500 שקלים חדשים; סכום שישולם כאמור יחשב כמקדמה על חשבון התוספת למענק. המקדמה תשולם לא יאוחר מיום 30.9.20 או עד תום 30 ימים מהיום שנקבעה זכאותו של העובד למענק לשנת 2019. עובד ששולמה לו מקדמה ואינו זכאי לתוספת למענק לא יידרש להשיב בשל כך את סכום המקדמה. 
עובד שהיה זכאי לדמי אבטלה בעד כל אחד מהחודשים אפריל עד יולי 2020 במלואם לא יהיה זכאי למקדמה, ומי שהייתה לו הכנסה מעבודה או ממשלח יד שנוכתה מדמי האבטלה המגיעים לו לפי סעיף 176 לחוק הביטוח הלאומי לא ייחשב כמי שהיה מובטל ברצף, כאמור, ויתכן שיהיה זכאי למקדמה בהתאם להוראות החוק להגדלת שיעור ההשתתפות בכוח העבודה. 
עוד נקבע כי עובד שמועסק אצל קרובו יהיה זכאי למענק בעד כל חודש מהחודשים אפריל עד דצמבר בשנת המס 2020 בשיעור של 62% מהמענק שהיה זכאי לו בעד חודשים אלה, אילולא קיבל את שכר העבודה מקרובו. 
החוק הקל את התנאים להקל את התנאים למקבלי מענק סיוע בעד השתתפות בהוצאות קבועות לעוסק שמחזור עסקאותיו בשנת 2019 אינו עולה על 300,000 שקלים חדשים כך שגם ירידה במחזור העולה על 25% ולא 40% תקנה לו זכאות למענק בעד החודשים מאי ויוני 2020. 
בתקופה שמיום 1.10.20 עד ליום 30.6.21 מבוטח שהגיש למוסד תביעה לביטוח הלאומי לדמי אבטלה בעד תקופה שחלה בתקופה האמורה, והוא לא נרשם בלשכת שירות התעסוקה או מידע בדבר הרישום לא התקבל במוסד – יראו אותו כמובטל לפי סעיף 163(א) לחוק הביטוח הלאומי לעניין זכאות לדמי אבטלה מיום הגשת התביעה לביטוח הלאומי או 1.10.20 לפי המאוחר. ככלל, על מבוטח כאמור יהיה להגיש את תביעתו בתוך 14 ימים מיום הפסקת עבודתו. 
נקבעה זכאות למענק החד פעמי שנקבע בחוק התכנית לסיוע כלכלי (נגיף הקורונה החדש – מענק חד פעמי) (הוראת שעה ותיקוני חקיקה), התש"ף-2020 גם ליחיד שהיה חייב בהגשת דוח לשנת 2018 לפי סעיף 131 לפקודת מס הכנסה ולא הגישו, ובלבד שבחודש יולי 2020 היה זכאי לגמלת סיעוד, גמלת נכה לפי הכנסה, גמלת הבטחת הכנסה, 	תשלום לתושב חוזר נזקק, או תשלום לעולה נזקק.